સંખ્યાબંધ વિદેશયાત્રાઓ અંગે ચોખવટ
મારી મરજીથી નહીં, સરકારની વિનંતીથી વિદેશની મુસાફરી કરી ઃ રાષ્ટ્રપતિ
પ્રતિભા પાટીલ સેશેલ્સ અને દ. આફ્રિકાની મુલાકાતે
રાષ્ટ્રપતિ પ્રતિભા દેવિસિંહ પાટીલના વિદેશ પ્રવાસો અને તેની પાછળ થયેલા ખર્ચના કારણે હોબાળો થયાને હજુ વધુ દિવસો થયા નથી ત્યાં પાટીલ તેમના રાષ્ટ્રપતિ તરીકેના અંતિમ પ્રવાસ પર સેશેલ્સ અને દક્ષિણ આફ્રિકા માટે રવાના થયા છે. જોકે આ વિવાદને રદીયો આપતાં તેમણે જણાવ્યું હતું કે આ તમામ પ્રવાસો તેમના અંગત નથી પણ ભારતના સંબંધોને પ્રોત્સાહન આપવા માટે સરકારની વિનંતીથી તેમણે આ પ્રવાસ કર્યા છે. ઉલ્લેખનીય છે કે રાષ્ટ્રપતિ તરીકેનો તેમનો કાર્યકાળ ૨૫મી જુલાઈના રોજ પૂર્ણ થાય છે.
સેશેલ્સ અને દક્ષિણ આફ્રિકાના પ્રવાસમાં તેમની સાથે ગયેલા પત્રકારો સાથે વાત કરતા પ્રતિભા પાટીલે જણાવ્યું હતું કે, 'સરકાર ઈચ્છે છે કે હું હજુ બે-ત્રણ દેશોની મુલાકાત લઉં પણ સમયની કટોકટીના કારણે એ શક્ય નથી.' ભારતની વિદેશ નીતિમાં દક્ષિણ આફ્રિકાનું સ્થાન ઘણું મહત્વનું છે અને ભારત આ દેશ સાથે સંબંધો વધુ મજબુત બનાવવા પ્રયત્નશીલ છે.
રાષ્ટ્રપતિએ જણાવ્યું હતું કે હવેના સમયમાં દેશો એકબીજા સાથેના સંબંધો વધુ ગાઢ બનાવે તે જરૃરી બાબત છે. સંયુક્ત રાષ્ટ્રોની સલામતી પરિષદમાં ભારતને સર્વાનુમતે અસ્થાયી સભ્યપદ મળેલું હોવાનું નોંધી પાટીલે જણાવ્યું હતું કે નવા મિત્રો બનાવવા અને જુના મિત્રો સાથેના સંબંધો મજબુત કરવા ભારત માટે ઘણા જરૃરી છે. અગાઉની ૨૨ વિદેશ યાત્રાઓને ભારતના વિકાસશીલ છબીને રજુ કરવાના સંદર્ભે તેમણે ઘણી સફળ ગણાવી હતી.
ેતેમણે વધુમાં જણાવ્યું હતું કે ભારત સેશેલ્સ સાથે દરિયાઈ ક્ષેત્રથી જોડાયેલું છે અને ચાંચીયાગીરી તેમજ આતંકવાદના દૂષણના સંદર્ભે સેચીલસ સાથે જોડાયેલો દરિયાઈ માર્ગ ઘણો મહત્વનો છે. આ બન્ને દૂષણોને ડામવા બન્ને દેશો સહિયારો પ્રયાસ કરી રહ્યા છે. સેચીલસ બાદ તેઓ પહેલી મેના રોજ દક્ષિણ આફ્રિકા માટે રવાના થશે. ભારત અને દક્ષિણ આફ્રિકાના સંબંધો ઐતિહાસિક હોવાનું કહી પાટીલે ઉમેર્યું હતું કે ભારત અને દક્ષિણ આફ્રિકા અનેક આંતરરાષ્ટ્રીય મંચો પર સાથે કામ કરી રહ્યા છે. જેમાં યુએન સલામતી પરિષદ, જી-૨૦, ઈબ્સા, બ્રિકસ અને આઈઓઆર-એઆરસીનો સમાવેશ થાય છે.
ઉલ્લેખનીય છે કે પ્રતિભા પાટીલની વિદેશ યાત્રાઓ પાછળ અત્યાર સુધીમાં રૃા. ૨૦૦ કરોડ જેટલી રકમ ખર્ચાઈ ચુકી છે અને તેઓ અત્યાર સુધીની સૌથી વધુ વિદેશ પ્રવાસ ખેડનારા ભારતીય રાષ્ટ્રપતિ છે.